Smernica Komisie 98/66/ES
zo 4. septembra 1998,
ktorou sa mení a dopĺňa smernica 95/31/ES, stanovujúca osobitné kritériá čistoty, týkajúce sa sladidiel pre použitie v potravinách
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 89/107/EHS z 21. decembra 1988 o aproximácii právnych predpisov členských štátov, týkajúcich sa potravinárskych prídavných látok povolených na použitie v potravinách určených na ľudskú spotrebu [1], v znení smernice Európskeho parlamentu a Rady 94/34/ES [2], najmä na jej článok 3 ods. 3 písm. a),
po porade s Vedeckým výborom pre potraviny,
keďže smernica Európskeho parlamentu a Rady 94/35/ES z 30. júna 1994 o sladidlách pre použitie v potravinách [3], v znení smernice 96/83/ES [4], uvádza tie látky, ktoré môžu byť použité ako sladidlá v potravinách;
keďže smernica Komisie 95/31/ES z 5. júla 1995, ktorou sa ustanovujú osobitné kritériá čistoty, týkajúce sa sladidiel pre použitie v potravinách [5], stanovuje kritériá čistoty pre sladidlá uvedené v smernici 94/35/ES;
keďže je nevyhnutné, vzhľadom na technický pokrok, zmeniť a doplniť kritériá čistoty určené v smernici 95/31/ES pre izomalt (E 953); keďže v dôsledku toho je potrebné prispôsobiť uvedenú smernicu;
keďže je nevyhnutné zohľadniť špecifikácie a analytické metódy pre sladidlá stanovené v Codex alimentarius Spoločným výborom expertov FAO/WHO pre potravinové prísady (JECFA);
keďže potravinárske prídavné látky, pripravené výrobnými metódami alebo nové materiály, podstatne odlišné od tých, ktoré sú zahrnuté do hodnotenia Vedeckého výboru pre potraviny, alebo odlišné od tých, ktoré sú uvedené v tejto smernici, budú predložené na hodnotenie Vedeckým výborom pre potraviny s cieľom úplného zhodnotenia s dôrazom na kritériá čistoty;
keďže opatrenia upravené v tejto smernici sú v súlade so stanoviskom Stáleho výboru pre potraviny,
PRIJALA TÚTO SMERNICU:
Článok 1
V prílohe smernice 95/31/ES text, týkajúci sa E 953 - izomaltu sa nahrádza textom v prílohe k tejto smernici.
Článok 2
Členské štáty uvedú do účinnosti zákony, iné právne predpisy a správne opatrenia nevyhnutné na dosiahnutie súladu s touto smernicou pred 1. júlom 1999. Ihneď o tom budú informovať Komisiu.
Keď členské štáty prijmú tieto opatrenia, tieto budú obsahovať odkaz na túto smernicu alebo budú sprevádzané týmto odkazom v čase ich úradného uverejnenia. Postup pre tento odkaz prijmú členské štáty.
Článok 3
Táto smernica nadobúda účinnosť 20. deň odo dňa jej uverejnenia v Úradnom vestníku Európskych spoločenstiev.
Článok 4
Táto smernica je adresovaná členským štátom.
V Bruseli 4. septembra 1998